Hans Kristian Skibby (DF), 2013-11-05:
Når det gælder de her autorisationsordninger, er de i dag forbundet med en relativt høj grad af troværdighed, og de danske forbrugere, de folk, der eksempelvis prøver at bygge nyt hus eller på anden måde stifter bekendtskab med boligrenovering i større skala, har selvfølgelig behov for, at de håndværkere, der kommer i deres hjem, gør deres arbejde professionelt, godt og hæderligt.
Det er selvfølgelig bl.a. på grund af, at vi har den her autorisationsordning, at vores håndværkere, vores virksomhedsledere inden for håndværksfagene kan vælge at blive autoriserede og dermed selvfølgelig skal overholde alle de regler og lovkrav, der er forbundet med det, og det giver så alt i alt en høj grad af sikkerhed for forbrugerne.
I det her forslag, der er fremlagt af ministeren, mener vi i Dansk Folkeparti, at det måske er et skridt frem på nogle områder, men til gengæld to skridt tilbage på andre områder.
Som Parcelhusejernes Landsforening selv siger i deres høringssvar, er det jo desværre med til at skabe mere uklarhed end klarhed om det her med, hvilke rettigheder og pligter man har, hvis man er forbruger og ønsker at afgive en ordre til en autoriseret håndværker på de her brancheområder.
Det kan være problemer med pådragelse af ansvar, det kan være problemer med forsikringssager ved byggesjusk, hvor der måske har været flere forskellige delentreprenører inde med forskellige delaftaler.
Det betyder så, at det kan være svært for den enkelte forbruger, den enkelte kunde, at finde ud af, hvad man har af rettigheder.
Der er det altså godt med det, vi har i dag, som er en helautorisation, og som betyder, at når man har en håndværker inde, så skal vedkommende kunne det hele.
Det her lovforslag vil gøre op med den gode og velfungerende ordning, som vi kender i dag.
En anden problematik, som jeg også synes er væsentlig at fremhæve, er, at hvis vi kigger på de danske håndværksfag, så ser vi, at siden østaftalen blev indgået i 2004 og frem til nu, kan vi se med det blinde øje, havde jeg nær sagt, at det er galt mange steder inden for håndværksfagene, primært med tømrere og murere, hvor vi kan se, at der er mange østarbejdere, der tager til Danmark og går ind på både godt og også nogle gange ondt og begiver sig ud i de her boligrenoveringer i Danmark.
Det synes vi faktisk i Dansk Folkeparti er rigtig godt at man ikke har kunnet, og vi tror faktisk, at hvis den her lov bliver virkelighed, vil det gøre det nemmere for udenlandske virksomheder at komme ind på de her arbejdsområder i Danmark med udenlandsk arbejdskraft i stedet for dansk, og det vil vi ikke være særlig glade for.
Dansk Folkeparti mener også, at lovforslaget er med til at udvande de håndværksuddannelser, som vi har i Danmark, og det mener vi også er en forkert vej at gå.
Vi er faktisk kendetegnet ved at have en høj troværdighed og et højt uddannelsesniveau i vores håndværksfag, og det skal vi blive ved med.
Og de her autorisationsordninger er virkelig gode, for de gør, at de virksomheder, der får en autorisation, skal overholde de spilleregler og de uddannelsesregler, som ligger til grund for, at de har fået den.
Det er desværre noget af det, som i min optik vil gå den forkerte vej, og derfor mener vi, at der på mange områder er tale om et tilbageskridt både med hensyn til arbejdsmarkedsområdet og kunderne, borgerne, dem, der står og skal have renoveret eller bygget et nyt parcelhus.
Så på det foreliggende grundlag kan vi ikke støtte lovforslaget.